VEDTEKTER FOR 
FOLKEAKADEMIENES LANDSFORBUND

Vedtekter vedtatt på landsmøtet juni 2006

§ 1
Organisasjon
Folkeakademienes Landsforbund (FAL) er en partipolitisk og religiøst uavhengig sammenslutning av landets folkeakademier og deres distriktssammenslutninger. Landsdekkende frivillige organisasjoner og institusjoner kan være medlemmer. 
Enkeltpersoner kan være direkte innmeldt i FAL.
Forbundet skal representere akademiene overfor statsmyndighetene, organisasjoner og institusjoner som driver folkeopplysnings- og kulturarbeid i landssammenheng.

§ 2
Formål
Folkeakademienes Landsforbund har til oppgave å ta initiativ og samordne det folkeopplysnings- og kulturarbeidet organisasjonen driver etter vedtatt idégrunnlag. Formålet er å øke livskvaliteten for den enkelte gjennom deltakelse i meningsfylte kulturaktiviteter, medvirke til at kultur blir brukt aktivt i arbeidet med å styrke folkehelsen og å formidle kunnskap og holdninger innen likestilling, toleranse og internasjonal forståelse.

§ 3
Kontingent og medlemskap
Kontingenten i forbundet fastsettes av landsmøtet. Medlemskap inkluderer abonnement på tidsskriftet Nøkkelen. Medlemmer som står til rest med kontingent, blir strøket ved inngangen til nytt kontingentår. Lokallag og distriktssammenslutninger må drive og rapportere etter retningslinjer landsstyret fastsetter for å få tilskudd fra FAL.

§ 4
Landsmøtet - Innkalling
Landsmøtet er høyeste myndighet i forbundet. Det holdes hvert annet år og kunngjøres minst 6 måneder i forveien. Innkalling med saksliste og dokumenter skal  sendes senest 1 måned før møtet. 
Landsstyret har anledning til å begrense tallet på utsendinger til 2 fra hvert lokallag og hver distriktssammenslutning dersom praktiske grunner taler for det. Det samme gjelder for landsdekkende frivillige organisasjoner og institusjoner som er medlemmer. 
Bare en representant fra hvert akademi, fra hver distriktssammenslutning og fra hver landsdekkende organisasjon/institusjon har stemmerett.
Enkeltpersoner med direkte medlemskap i FAL får tidsskriftet Nøkkelen, men har ingen retter i forhold til landsmøtet.
Landsstyremedlemmer har fulle retter i landsmøtet, men bare talerett i saker med ansvar overfor landsmøtet. Æresmedlemmer har tale- og forslagsrett, men ikke stemmerett, med mindre de på møtet representerer et folkeakademi eller en distriktssammenslutning.

Ekstraordinært landsmøte kan kalles sammen av styret, og skal kalles sammen når minst 1/3 av de landsdekkende medlemmene eller organisasjonsleddene krever det. Innkalling må sendes skriftlig minst 2 måneder på forhånd. På ekstraordinært landsmøte kan en bare behandle de sakene som er nevnt i innkallingen.

§ 5

Landsmøtet - Saksliste
a. Konstituering av landsmøtet med valg av 2 møteledere og komiteer som fastsatt i § 6. a-c.
b. Melding for siste 2-årsperiode.
c. Regnskap for de 2 siste regnskapsårene med revisjonsmeldingene.
d. 2-års arbeidsplan med budsjett.
Fastsetting av grunnkontingent til forbundet for de forskjellige medlemstypene. 
e. Innsendte saker og andre saker styret legger fram.
Saker en ønsker skal tas opp, må være kommet til landsstyret senest 3 måneder før landsmøtet. For vedtektssaker er fristen 6 måneder.
f. Valg av landsstyre som fastsatt i §7.
g. Valg av valgkomité som fastsett i §6.d.
h. Valg av vedtektskomité som fastsatt i §6 e.

Vedtak blir gjort med vanlig flertall. Vedtektsendringer krever 2/3 flertall.

§ 6

Landsmøtet - Komiteer
Landsmøtet velger:
a. En fullmaktskomité på 3 medlemmer.
b. En redaksjonskomité på 3 medlemmer.
c. Mellom representantene 3 personer til å skrive under landsmøteprotokollen. 
d. En valgkomité på 5 medlemmer og 3 varamedlemmer. Valgkomiteen skal komme med forslag til valgene under punkt f - h i § 5 på neste landsmøte etter å ha hentet inn forslag fra organisasjonen. 
e. En vedtektskomité på 3 medlemmer for kommende landsmøteperiode.
Valgkomiteens innstilling skal sendes ut på forhånd med sakspapirene.

§ 7

Sammensetting og valg av landsstyret
Styret i landsforbundet har 7 medlemmer med 3 varamedlemmer som velges på landsmøtet. 
	Leder og nestleder velges ved særskilt valg for 2 år.
	De andre styremedlemmene velges for 4 år slik at det hvert annet år er 2, og hvert annet år 3 styremedlemmer på valg.
	Varamedlemmene til styret velges for 2 år i nummerert rekkefølge.
	
Dersom et av landsstyremedlemmene som ikke står på valg, velges til leder eller nestleder, skal det i stedet for denne velges et nytt styremedlem for 2 år. 	
	Styremedlemmene skal velges under ett. Dersom noen krever det, eller det foreligger flere forslag, skal det være skriftlige valg.
	Funksjonstiden i hvert av de forskjellige tillitsvervene er begrenset til 8 år sammenhengende.

§ 8

Landsstyrets oppgave
Mellom landsmøtene er landsstyret den øverste ledelsen i  organisasjonen.
Landsstyret har som oppgave å lede arbeidet i forbundet etter det som er fastsett i vedtekter og  retningslinjer. Det sender søknader til staten om tilskudd  til folkeakademivirksomheten og gjennomfører de tiltakene som må til for å oppfylle formålsparagrafen. 
1. varamedlem skal kalles inn til alle styremøter.  Styret er vedtaksført når minst 4 medlemmer er tilstede, og leder eller nestleder har innkalt til møtet. Om det blir likt stemmetall, har lederen dobbeltstemme. 
Styret fastsetter abonnementspriser for tidsskriftet Nøkkelen.
Styret ansetter generalsekretær og personell i faste stillinger ved sekretariatet.
Styret kan oppnevne og gi fullmakter til et arbeidsutvalg. Styret kan også oppnevne andre utvalg det finner hensiktsmessig.

§ 9

Sekretariat
Landsforbundet har eget sekretariat som arbeider etter nærmere retningslinjer og instrukser fastsatt av styret.

§10

Oppløsning
Folkeakademienes Landsforbund kan bare oppløses av et ordinært landsmøte, og forslag om oppløsning må sendes styret minst 12 måneder før møtet. Vedtak om oppløsning krever 3/4 flertall, og minst halvparten av organisasjonsleddene og de landsdekkende organisasjons-/institusjonsmedlemmene må være enige i det. Dersom landsforbundet blir oppløst, skal midlene brukes i samsvar med formålet for folkeakademivirksomheten og forvaltes av Kulturdepartementet.

§11

Æresmedlemmer
Personer som har gjort en særlig verdifull innsats for folkeakademibevegelsen i landssammenheng, kan utnevnes til æresmedlemmer i Folkeakademienes Landsforbund. Det er landsstyret som utnevner æresmedlemmer.